Broj: 711-I-1798-P-318/22-02 -17

Zagreb, 8. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), **na zahtjev Tee Tomić, voditeljice Odsjeka za rad Gradskog vijeća Grada Splita,** za davanjem očitovanja Povjerenstva,na 179. sjednici, održanoj 8. srpnja 2022., daje sljedeće

**OČITOVANJE**

**Temeljem članka 17. stavka 1. ZSSI/21-a, obveznici iz članka 3. ZSSI-a ne mogu istodobno obavljati drugu javnu dužnost člana predstavničkog tijela jedinice lokalne samouprave, osim ako drugu javnu dužnost obnaša po položaju ili je posebnim zakonom nije drukčije propisano.**

Obrazloženje

Tea Tomić, voditeljica Odsjeka za rad Gradskog vijeća Grada Splita podnijela je zahtjev za očitovanjem koji je u knjigama ulazne pošte zaprimljen 5. srpnja 2022. pod brojem: 711-U-6503-P-318/22-01-3, povodom kojeg se vodi predmet broj P-318/22.

U zahtjevu podnositeljica navodi da su dana 26. lipnja 2022. godine održani prijevremeni lokalni izbori za gradonačelnika Grada Splita i Gradsko vijeće Grada Splita te da su Konačni rezultati objavljeni dana 30. lipnja 2022. Navodi da su pojedini izabrani članovi Gradskog vijeća ujedno obveznici iz članka 3. ZSSI/21-a te da su člankom 78. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) propisane nespojive dužnosti s istodobnim obnašanjem dužnosti člana predstavničkog tijela jedinice lokalne i područne (regionalne) samouprave.

Nadalje iznosi da Zakonom o lokalnim izborima nije navedeno da bi obnašanje dužnosti člana predstavničkog tijela bilo nespojivo s obnašanjem dužnosti iz članka 3. ZSSI/21-a, zbog čega se pojavila dvojba mogu li obveznici ZSSI/21-a istodobno obnašati javnu dužnost člana predstavničkog tijela.

Također se poziva na odredbu članka 17. stavka 1. ZSSI/21-a prema kojoj obveznici ZSSI/21-a ne mogu obnašati drugu javnu dužnost, osim ako je zakonom drukčije propisano, te traži mišljenje mogu li obveznici iz članka 3. tog Zakona obnašati dužnost člana Gradskog vijeća Grada Splita bez primanja naknade u smislu članka 7. točke d) ZSSI/21-a, s obzirom da je odredbama Zakona o lokalnim izborima drukčije propisano u odnosu na opću zabranu iz članka 17. stavka 1. ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI/21-a propisano je tko su obveznici i obnašatelji dužnosti u smislu navedenog Zakona, odnosno tko su obveznici i obnašatelji dužnosti na koje se primjenjuju odredbe ZSSI-a.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

Podnositeljica nije precizirala u odnosu na koje obveznike ZSSI/21-a je postavila upit u pogledu dopuštenosti istodobnog obnašanja dužnosti člana predstavničkog tijela jedinice lokalne samouprave, pri čemu se ukazuje kako su neke dužnosti navedene u članku 3. ZSSI/21-a ujedno u članku 78. Zakona o lokalnim izborima određene kao nespojive dužnosti s obnašanjem dužnosti člana predstavničkog tijela jedinice lokalne i područne (regionalne) samouprave.

Tako je odredbom članka 78. Zakona o lokalnim izborima propisano da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela te ravnatelj ustanove ili druge neprofitne pravne osobe kojoj je jedinica osnivač, kao niti općinski načelnik i gradonačelnik, odnosno njihov zamjenik.

Međutim, u kontekstu primjene članka 17. stavka 1. ZSSI/21 navedeni posebni zakon kojim bi bila propisana iznimka od zabrane istodobnog obnašanja javne dužnosti nije Zakon o lokalnim izborima koji propisuje nespojive funkcije s istodobnim obnašanjem dužnosti člana predstavničkog tijela jedinice lokalne i područne (regionalne) samouprave, koji nije obveznik u smislu članka 3. ZSSI/21-a.

S obzrirom da Zakon o lokalnim izborima nije propis u smislu navedene odredbe ZSSI/21-a, ne može se smatrati da bi svaki obveznik koji obnaša dužnost iz članka 3. ZSSI/21-a, za koju odredbom članka 78. Zakon o lokalnim izborima nije propisano da se radi o nespojivoj dužnosti s istodobnim obnašanjem dužnosti člana predstavničkog tijela jedinice lokalne samouprave, mogao u konkretnom slučaju uz dužnost u Gradskom vijeću Grada Splita obnašati neku dužnost navedenu u članku 3. ZSSI/21-a.

Takav je poseban zakon u smislu navedene odredbe ZSSI/21-a za obveznike, ravnatelje zdravstvene ustanove iz članka 3. stavka 1. podstavka 65. istog Zakona, primjerice Zakon o zdravstvenoj zaštiti („Narodne novine“, broj 100/18., 125/19. i 147/20.), kojim su određene ovlasti, način imenovanja i razrješenja ravnatelja zdravstvene ustanove, obveznika iz članka 3. stavka 1. podstavka 65. ZSSI/21-a.

Kako bi istodobno mogao biti član predstavničkog tijela jedinice lokalne samouprave, navedenim Zakonom trebalo bi biti propisano da ravnatelji zdravstvenih ustanova istodobno mogu obnašati navedenu drugu javnu dužnost člana predstavničkog tijela, što vezano za konkretni primjer nije slučaj, jer takva odredba trenutno u ovome Zakonu ne postoji.

Istovjetno se odnosi i na članove uprava (direktore) trgovačkih društava u vlasništvu jedinice lokalne i područne (regionalne) samouprave, obveznike iz članka 3. stavka 1. podstavka 40. ZSSI/21-a, koji bi mogli istodobno biti članovi predstavničkog tijela, ukoliko je to zakonom kojim se uređuje imenovanje članova uprava trgovačkih društava izričito dopušteno, što također nije slučaj, jer ne postoji takva zakonska odredba u Zakonu o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.).

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana